b'\n_START_ARTICLE_\nHeidelberg-katekismen\n_START_PARAGRAPH_\nHeidelberg-katekismen er navnet p\xc3\xa5 et af de vigtigste reformerte bekendelsesskrifter._NEWLINE_Den blev udarbejdet ved en kommission p\xc3\xa5 foranstaltning af kurfyrst Friedrich 3. af Pfalz. Hovedforfatteren var Zacharias Ursinus, mens Caspar Olevianus prim\xc3\xa6rt stod for redigeringen og muligvis ogs\xc3\xa5 sp\xc3\xb8rgsm\xc3\xa5l nr. 80. Katekismen udkom f\xc3\xb8rste gang i 1563._NEWLINE_I l\xc3\xb8bet af 16. og 17. \xc3\xa5rhundrede fandt den godkendelse hos de fleste reformerte kirkesamfund, og den er "Enhedsb\xc3\xa5ndet" mellem dem. P\xc3\xa5 grund af dens fromme og opbyggelige tone har den v\xc3\xa6ret st\xc3\xa6rkt benyttet som andagtsbog, og den n\xc3\xa6vnes ved siden af Thomas a Kempis\xe2\x80\x99 Kristi Efterf\xc3\xb8lgelse og Luthers lille Katekismus som en af de b\xc3\xb8ger, der n\xc3\xa6st efter Bibelen er oftest optrykt og mest udbredt._NEWLINE_Over for lutheranisme indtager den en fredelig holdning, den udelader enhver polemik mod den lutherske nadverl\xc3\xa6re og g\xc3\xa5r meget let hen over pr\xc3\xa6destinationen. Oprindelig var den affattet i 128 sp\xc3\xb8rgsm\xc3\xa5l og svar; men i 2. og 3. udgave fik kurfyrsten indf\xc3\xb8jet et nyt (nr. 80), der indeholdt en skarp afvisning af den romerskkatolske messe._NEWLINE_Dispositionen f\xc3\xb8lger i \xc3\xb8vrigt tankegangen i Romerbrevet og falder i tre dele: Menneskets elendighed, Menneskets frelse (herunder de tre trosartikler og sakramenterne) samt den taknemlighed, som m\xc3\xa5 blive f\xc3\xb8lgen deraf (herunder de 10 bud og Fadervor).'